《初发都门》
清代·李霨

六年束吏舍，所向困局迫。出郊兹晨始，豁若樊笼释。

望山怀故栖，遵途感新陌。回首魏阙高，尘沙黯将夕。

微躯堕世罟，拮据事行役。岂无四方志，悲与亲爱隔。

旷寂均苦乐，浮生安所择。起灭情无端，沉思莫能掷。

作者简介：（1625—1684）清直隶高阳人，字景霱，别字台书，号坦园，又号据梧居士。顺治三年进士。十五年，任秘书院大学士，历东阁、弘文院、保和殿，前后凡二十七年，为顺治、康熙二帝所倚重。参与平定三藩机密，力赞施琅在台湾设官镇守之议。卒谥文勤。有《心远堂诗集》等。